Elisabeth Arnold (RV), 2002-04-04:
På Det Radikale Venstres vegne vil jeg gerne slutte mig til rækken af ordførere, som siger tak for den fremsendte redegørelse.
Det er en god redegørelse og en grundig redegørelse, og jeg synes også, den giver et retvisende billede af arbejdet i Europarådet.
Jeg hæfter mig ved, at det er regeringens opfattelse, at den europæiske menneskerettighedskonvention og den dertil knyttede domstol er kerneområdet i Europarådet.
Det synes jeg er meget betryggende.
Derfor er jeg selvfølgelig også interesseret i at følge den debat, der netop nu har udspundet sig om ressourcerne til domstolen, for det er klart, at domstolen har en kæmpe sagspukkel, som kun vanskeligt og meget langsomt lader sig afvikle, og derfor er det vigtigt, at man støtter domstolens arbejde med flere ressourcer, og sådan vil jeg tillade mig at betragte de faldne bemærkninger her fra regeringspartiernes ordførere om, at det vil man se på i den kommende tid.
For at vende tilbage til kerneområdet: Den europæiske menneskerettighedskonvention og den dertil knyttede domstol er en utrolig vigtig institution, og dertil knytter sig den overvågning, som Europarådet foretager over for medlemslandene og over for de områder i medlemslandene, hvor der er konflikt eller krise.
Det er noget meget vigtigt for Europarådet, at man faktisk holder snor i eller holder øje med medlemslandene, hvordan de opfører sig internt over for egne borgere, og hvordan de håndterer kriser og konflikter imellem mindretal og flertal inde på eget territorium.
Jeg husker i forbindelse med ECRI-rapporten for et års tid siden, at Venstres retsordfører harcelerede voldsomt over, at der var nogen som helst, der skulle komme og give Danmark karakter på nogle forskellige områder.
Så jeg bliver nødt til at sige til alle partier her i Folketinget, at overvågning er vi en del af, og vi deltager selv i den. Derudover kan Europarådet iværksætte programmer om demokratiudvikling, om valgobservation, valgs afholdelse, om f.eks. frihedsberøvede patienters forhold inden for psykiatrien, om hvordan man håndterer forholdene i fængslerne osv.
, osv.
Vi er udsat for overvågning som medlemsland, og vi er selv en del af overvågningsmekanismen over for andre medlemslande.
I forbindelse med menneskerettighedskonventionen vil jeg godt sige, at jeg synes, det har været yderst beklageligt, at vi har haft hele den ballade om Menneskerettighedscenteret i dansk politik, som har fået en foreløbig udgang, som ikke er tilfredsstillende, men som dog er bedre end den totale katastrofe, hvilket det ville have været, hvis Menneskerettighedscenteret var blevet frataget sin helt uafhængige status.
Så det vidner om, at det trods mange års medlemskab af Europarådet stadig væk er vigtigt at holde sig for øje, hvad det er, der egentlig er kerneområdet i Europarådet, og det er og bliver menneskerettighedskonventionen og den dertil knyttede domstol.
I den parlamentariske forsamling, hvor jeg selv har sæde, vil jeg sige, at der er det vigtigste nok det, at man har en aktivt fungerende demokratiskole, hvor parlamentarikere fra andre medlemslande spørger til, hvordan gamle medlemslande gør, og så dialogen med andre MP'er, og især vil jeg her fremhæve de lande, som er nye i europarådssammenhæng, ikke mindst Rusland og f.eks. de kaukasiske republikker og andre nye demokratier i Øst- og Centraleuropa.
Der står til sidst i redegørelsen, at Europarådet har fået en ændret rolle i de senere år, idet det er blevet meget mere politisk især efter Murens fald, og at der er sket en drastisk ændring i hele sigtet.
Dertil vil jeg blot sige, at det er fuldstændig korrekt.
Jeg er et af de få medlemmer, som har været med, også før Muren faldt, og jeg kan bekræfte fru Margrete Aukens indtryk af, at Europarådets Parlamentariske Forsamling på tidspunktet indtil Murens fald nærmest var at sammenligne med et turistbureau.
Der var en meget stor rejseaktivitet, der var ikke meget hårdt arbejde, og der var også beskæftigelse med sagsområder, hvor man kunne sige, at det måske kunne gøres i andre fora.
Der var en meget stor grad af overlapning.
Der blev udarbejdet utallige rapporter om ozonlagets tykkelse, og der blev udarbejdet masser af rapporter om trafikintensiteten i Europa, som andre organisationer også tog sig af.
Men efter Murens fald skete der en 180-graders-vending, og man fik travlt med at optage nye medlemslande, som skulle have demokrati for første gang i årtier, og fik travlt med at sørge for, at de helt fundamentale ting, nemlig demokrati og menneskerettigheder, fik en god gang igennem den svære overgangsfase.
Så det er rigtigt, som det står skrevet, at Europarådets rolle er blevet anderledes.
Den er blevet meget vigtigere, end den var i 1980'erne op til 1989, og desværre, må man sige, er Europarådets funktion på disse områder mere nødvendig end nogen sinde, ikke mindst med den despekt for menneskerettigheder, som visse etablerede politiske partier også i vores eget land giver udtryk for.
Derfor er Europarådets opgaver vigtigere end nogen sinde, og Det Radikale Venstre håber, at det vil være muligt at samle støtte til forøgede ressourcer til Menneskerettighedsdomstolen i fremtiden.